Deputatul PSD de Suceava Eugen Bejinariu a atras atenția asupra faptului că în ultima perioadă opinia publică este intoxicată cu știri false și cu filme "deep fake". Eugen Bejinariu a arătat că acest fenomen poate fi combătut prin lege, el fiind inițiator al unui proiect pentru combaterea "deep fake-ului". "Caracteristica anului <cel mai electoral> dintre cei ai istoriei recente, dacă permiteți această licență pentru a descrie anul cu cele mai multe rânduri de alegeri, este aceea că abundă de știri. E zgomotos, încărcat, tensionat, plin de întâmplări voite, autentice sau închipuite, plin de afișe, declarații, machete publicitare, promisiuni, laude și critici, jurăminte și injurii. Credința mea este aceea că oamenii știu exact ce vor și, conștient sau nu, au optat deja pentru partidul pe a cărui siglă vor pune ștampila. Sigur că acolo unde este vorba de a alege un om vor aștepta să vadă oferta concretă, dar nu mai pot fi amăgiți cu lozinci sau truisme", a transmis Bejinariu printr-o declarație politică. El consideră că cetățenii nu mai pot fi "seduși" cu slogane bine ticluite în spatele cărora stau candidați proaspeți, dar incompetenți sau veterani "obosiți în rele". "La ce mai sunt bune atunci sondajele? La măsurarea unghiurilor mici, care înclină balanța ofertei politice în funcție de așteptări punctuale ale publicului. La ce mai servește zgomotul asurzitor al eforturilor de campanie electorală? Unora, cum ar fi PSD, le servește pentru bună aducere aminte, căci avem mereu a demonstra oamenilor faptul ca am fost dintotdeauna singurul partid care a făcut lucruri concrete, multe, bune, pentru toate categoriile de public", a arătat Bejinariu. El a adăugat că altor partide, campania propriu-zisă le servește ca pretext de a inunda spațiul public cu minciuni, invective, acuzații, amenințări și multă mizerie. Deputatul PSD de Suceava a precizat că nici nu a început propriu-zis campania electorală, iar românii asistă deja la "furia înveninată" a celor care și-au demonstrat neputința de a guverna sau a celor care cred că pot transforma neajunsurile unor oameni în capital politic pentru partidul lor. "Fake-news-urile, minciuni grosolane, dezinformare cronică, altfel spus, abundă zilnic pe toate canalele. S-a trecut chiar la faza mai sofisticată, cea a deep-fake-ului. A falsului sever, mai exact! Adică la fabricarea de conținuturi media care prezintă oameni în situații în care aceștia nu s-au aflat de fapt, la prezentarea de filme cu declarații ale unor oameni care nu au făcut acele declarații niciodată", a declarat Eugen Bejinariu. El și-a exprimat speranța ca legea pe care a inițiat-o, referitoare la combaterea falsului sever (deep-fake), să parcurgă cât mai curând procesul de revizuire în comisiile de specialitate și astfel să fie înlăturate efectele acestui fenomen extrem de periculos. Bejinariu consideră că este necesară și definirea noțiunii de dezinformare, cât și pe cele de mis-informare și mal-informare. "Uneori este vorba de erori involuntare în activitatea de a informa sau de a împărtăși publicului noutăți, evenimente, informații. Alteori însă, din ce în ce mai des, este vorba de activități conștiente, programatice, rău-intenționate de a induce publicul în eroare, de a compromite, de a zădarnici un efort, de a înșela, de a vătăma un om sau o organizație. Intenția, bună sau rea, este aceea care deosebește o greșeală de o faptă ce trebuie pedepsită aspru de lege", a mai afirmat Eugen Bejinariu. El a atras atenția că nu toți politicienii sau susținătorii lor intră în campania electorală cu bune intenții, unii folosind în luptă "instrumente mârșave". "Până acum au fost pedepsiți de alegători. Vor fi în continuare, dar cred că trebuie să se adauge și sancțiunile legii", a încheiat Bejinariu.